Der var ingen elever indblandet, da op imod 20 personer i aftes kom i slagsmål på en parkeringsplads ved Nørresundby Gymnasium. - Jeg har talt med politiet her til morgen, og de siger helt klart, at vores elever ikke er indblandet. Og det er jeg meget glad for, siger rektor på Nørresundby Gymnasium Søren Hindsholm. Politiet er i dag i gang med afhøringerne af de fem personer, som blev anholdt efter kølleslagsmålet. To personer måtte en tur på sygehuset. Politiet mener ikke, at der er tale om banderelateret vold. Derimod drejer sagen sig formentligt om penge og en længerevarende konflikt imellem to grupper af lokale unge. - Det er jo rigtig træls at se vores skoles navn i den her forbindelse. Et gymnasium skal være et sted uden vold og mobning, og det her er jo lige det modsatte, end det vi står for, siger rektoren. Han mener og håber dog på, at episoden var et enkeltstående tilfælde.

Referat:
Rektor ærgerlig over, gymnasium sættes i forbindelse med gruppeslagsmål.